Lehti lugedes torkab silma, et tants ja trall endise poliitharidusmaja ehk Sakala keskuse ümber jätkub.  ASi Uus Sakala nõukogu esimees Peeter Rebane lubab nädala lõpus avalikkusele esitleda kavandatava kultuurikeskuse uut ehitusprojekti, kus on tema sõnul arvestatud ekspertide soovitusi ning mille järgi säilib osa endisest hoonest. Rebase sõnul arvestatakse ekspertide soovitusi igati ning säilitatakse isegi oluliselt suurem osa hoonest, kui asjatundjad seda vajalikuks peavad.  Ilmselgelt valimiste eel poliitikute häälepüüdmise aparaadiks muutunud Sakala keskuse ümarlaua liikmed vinguvad aga edasi ja saadavad laiali pressiteateid selliste lausetega nagu "poliitikud on näidanud oma saamatust lihtsa küsimuse lahendamisel, veeretades otsustamist argpükslikult  üksteise kaela" ning "selline poliitika õõnestab inimeste usku oma riiki".  Oh jiirum jiirum ja kirivise piralt, tahaks selle peale tillude vabameeste kombel hüüda.  Sakala keskus on üks kole ja lagunev maja, mis tuleks minu isikliku arvamuse kohaselt täielikult ja võimalikult kiiresti maha tõmmata.  Uus Sakala on aga tänapäevane ehitis, mille näol saab Tallinn enesele juurde uue ning moodsa kontserdite, etenduste, kinoseansside ning muude kultuuriürituste korraldamise koha.  Vaata ka Uue Sakala projekti toetavate inimeste nimekirja ja tee omad järeldused.